**ИЗБОРНОМ ВЕЋУ**

**ФИЛОЗОФСКОГ ФАКУЛТЕТА**

**УНИВЕРЗИТЕТА У БЕОГРАДУ**

Одлуком Изборног већа Филозофског факултета Универзитета у Београду од 30.03.2023. године, изабрани смо у Комисију за припрему извештаја о кандидатима пријављеним на конкурс за избор ВАНРЕДНОГ ПРОФЕСОРА за ужу научну област ОПШТА ПСИХОЛОГИЈА на Одељењу за психологију са 50% радног времена на одређено време у трајању од 5 година. На конкурс објављен на сајту Филозофског факултета, сајту Универзитета у Београду и у огласним новинама Националне службе за запошљавање „Послови“ бр. 1035-1036 од 12. 04. 2023. године, пријавила се једна кандидаткиња – др Каја Дамњановић, доцент на Одељењу за психологију Филозофског факултета Универзитета у Београду. Комисија је прегледала документацију, анализирала научни ангажман кандидаткиње, педагошки рад, као и њене научне и стручне радове. Комисија је извештај сачинила према критеријумима изложеним у Правилнику о начину и поступку стицања звања и заснивања радног односа наставника Универзитета у Београду (Гласник Универзитета у Београду“, број 237/22 и 240/22). Након проучавања поднете документације и радова кандидата Комисија подноси Изборном већу Филозофског факултета следећи

**И З В Е Ш Т А Ј**

**I Основни подаци о пријављеноj кандидаткињи**

Каја Дамњановић је запослена на Филозофском факултету Универзитета у Београду, где ради као доценткиња на Одељењу за психологију (од 2019. године, одлука 61202-2290/2-19 УБ) и као научна сарадница (категорија А1, при Институту за филозофију). Од 2011. године је стална сарадница у Лабораторији за експерименталну психологију Одељења за психологију Филозофског факултета. Њено главно истраживачко усмерење је област опште психологије, специфичније виши когнитивни процеси и рационалност мишљења. Дипломирала је на Одељењу за психологију Филозофског факултета Универзитета у Београду 2006. године завршним радом из области психометрије, који је уврштен у најужи избор за награду Фонда „Катарина Марић“. Докторску дисертацију, у области виших менталних процеса, „Когнитивни чиниоци ефекта оквира у задацима одлучивања“ одбранила је у фебруару 2015. године, пред комисијом у саставу проф. др Александар Костић, проф. др Дејан Лаловић, проф. др Дубравка Павличић, а под менторством проф. др Василија Гвозденовића. У звању доцента, предаје на основним, мастер и докторским студијама психологије, менторисала је и менторише више студентских завршних радова, и ауторка је и коауторка научних чланака, поглавља у рецензираним зборницима и саопштења на научним конференцијама. Активно доприноси организацији научног и стручног рада на Филозофском факултету, као и у међународним сарадњама и пројектима.

**II Научно-истраживачки рад – комплетна библиографија и анализа радова кандидаткиње од претходног избора у звање (у звање доцента)**

Библиографија др Каје Дамњановић броји преко деведесет библиографских јединица. Од последњег избора у звање, објавила је 70 радова различитих категорија. Од тога, 20 радова су чланци у часописима М20 категорије (29 укупно), на којима је први и кореспондирајући (сениор) аутор на 9 радова, а у оквиру 4 рада руководитељка националних тимова или радних пакета на основу којих су чланци настали, једну самосталну монографију и више поглавља у тематским зборницима, преко 30 саопштења са националних и међународних конференција која су објављена у целини и у изводу, уређивала је један специјални број међународног М22 часописа. Према подацима са Google Scholar радови Каје Дамњановић цитирани су укупно 1200 пута (h-indeks: 14, i-indeks: 16), према Скопусу 515 пута (h-indeks: 11) (датум 17. мај 2023). У периоду од претходног избора у звање, кандидаткиња је приказала око 15 радова на међународним и националним научним конференцијама (приложено уз документацију). У даљем тексу, посебно ће бити приказани само неки од кандидаткињиних 70 радова објављених након њеног претходног избора у звање, а уз сваки рад наведени су библиографски подаци и категорија према систему за вредновање радова Категоризације домаћих научних часописа за друштвено-хуманистичке науке.

**Монографија националног значаја**

Дамњановић, К. (2023). Шта пије крава? *Психологија рационалног мишљења.* Смедерево: Хеликс. ISBN: 978-86-6024-092-9

640 000 словних знакова с проредом

28 аутоцитата (12 из категорија М20, 1 из М51, 2 из М40)

Четири рецензије редовних професора (приложене уз документацију)

Монографија „Шта пије крава? Психологија рационалног мишљења” др Каје Дамњановић представља изузетно детаљан приказ историјског развоја научно-истраживачког приступа комплексној когницији, испричан из угла психологије, а смештен у шири контекст филозофије и економије. Истовремено, она упознаје читаоца са најсавременијим приступима у области, и доноси приказ дугогодишње серије пажљиво осмишљених истраживања које је ауторка изводила током своје каријере. Све ове аспекте ауторка је вешто испреплетала кроз темељно осмишљена поглавља и духовите илустрације, откривајући своју апсолутну доминацију у области разумевања комплексне когниције из угла психологије. Монографија представља систематично, обухватно и садржајно психолошко разматрање теме која несумњиво има филозофски значај, али је истовремено и у средишту наших практичних, животних интересовања.

Ова монографија се издваја по више аспеката: а) обиман преглед литературе (преко 580 и историјских и савремених референци), садржи 10 поглавља и речник страних појмова и индекс појмова; по први пут на српском језику (а и у региону), тема психологије рационалности и два типа мишљења су обрађене на научни (а успут и јасан) начин. Иако је у питању научна монографија, она такође може да послужи и као универзитетски уџбеник за студенте психологије, филозофије, економије, политичких наука, будући да укључује и методолошка и процедурална упутства за емпиријска истраживања у овој области, што је засновано на богатом емпиријском искуству кандидаткиње. Оригинални научни допринос не огледа се само у аутоцитатима ауторке, већ и у комплексној *и* разумљивој структурацији садржаја, заснованој на концептуалној анализи. Садржај покрива шири научни контекст и приказује историјат психологије, когнитивне психологије и психологије рационалног мишљења, тако да поред теоријског, методолошког, историјског слоја, покрива и научно-епистемолошки аспект – како се област психологије рационалности мењало кроз време.

**М21а - одабрани радови кандидаткиње објављени у врхунским међународним часописима рангираних у првих 10% по импакт фактору (4 укупно)**

Ruggeri, K., Većkalov, B., Bojanić, L., Andersen… **Damnjanović, K.** …Folke, T. (2021). Folke The general fault in our fault lines. *Nature Human Behaviour.* <https://doi.org/10.1038/s41562-021-01092-x>

Бројна истраживања сугеришу да се политичка поларизација повећава, али је тачност таквих групних мета-перцепција доведена у питање. У овом раду реплицирана су два оригинална експеримента са 10.207 учесника из 26 земаља. Налази су показали да су нетачне и негативне групне мета-перцепције изложене у многим контекстима и да информисање појединаца о њиховим погрешним перцепцијама може донети позитивне користи за међугрупне односе. Кандидаткиња је била члан тима за Србију, и посебно ангажована око израде и адаптације истраживачких материјала.

Veer, I. M., Riepenhausen, A., Zerban, M., Wackerhagen, C., Puhlmann, L., Engen, H., …**Damnjanović, K.**, Kalisch, R. (2021). Psycho-social factors associated with mental resilience in the Corona lockdown. *Transl Psychiatry* **11,**67.

<https://doi.org/10.1038/s41398-020-01150-4>

Истраживање мапира два дистинктивна стила психолошке отпорности на узорку од *N* = 15,970 пунолетних грађана, на 24 језика, глобално. Истраживање је део HORIZON2020 пројекта DynaMORE German Leibniz Institute for Resilience Research (<https://dynamore-project.eu/>). Кандидаткиња је била главни истраживач за Србију. Рад је објављен у часопису из Nature групе.

Ruggeri, K., Panin, A., Vdovic, M., Većkalov, B., Abdul-Salaam, N., Achterberg, J., …**Damnjanović, K**.... & Toscano, F. (2022). The globalizability of temporal discounting. *Nature Human Behaviour, 6*(10), 1386-1397. <https://doi.org/10.1038/s41562-022-01392-w>

Психолошки феномен временског опадања субјективне вредности спада у област којом се кандидаткиња примарно бави, тј. у област суђења и доношења одлука. У овом раду је феномен временског опадања у финансијском домену међународно реплициран. Рад је објављен у часопису из Nature групе. Кандидаткиња је била члан тима за Србију, Црну Гору и Босну и Херцеговину.

**М21 - Одабрани радови кандидаткиње објављени у врхунским међународним часописима (укупно 5)**

Lep, Ž., Ilić, S., Teovanović, P., Hacin Beyazoglu & **Damnjanović, K.** (2021). 161 days in the life of the Homopandemicus in Serbia: The contribution of information credibility and alertness in predicting engagement in protective behaviors. *Front. Psychol. – Cognition 64*(1), 161-172. <https://doi.org/10.3389/fpsyg.2021.631791>

У раду је тестиран модел односа емоционалне позорности, информисања и самозаштитног и заштитног здравственог понашања, на великом узорку (преко 10 000 испитаника) из Србије, кроз низ трансверзалних нацрта. Кандидаткиња је кореспондирајући аутор, и руководитељка и ауторка пројекта.

Nisa, C.F., Bélanger, J.J., .Faller, D.G. … **Damnjanović, K** *…et al.* (2021). Lives versus Livelihoods? Perceived economic risk has a stronger association with support for COVID-19 preventive measures than perceived health risk. *Sci Rep* **11,**9669 <https://doi.org/10.1038/s41598-021-88314-4>

Рад је усмерен на перцепцију ризика у вези са ковид-19. Перцепција ризика, што је један од психолошких процеса којима се кандидаткиња уже бави, показала се пресудном за разумевање ставова и понашања појединаца суочених са претњом и како људи одмеравају трошкове наспрам користи при решавању опасности (економски и здравствени ризици), у 23 државе, (*N* = 25,435). Рад је објављен у часопису из Nature групе. Кандидаткиња је била у тиму из Србије, а у оквиру међународне истраживачке иницијативе PsyCorona.

**М22 - Одабрани радови кандидаткиње објављени у истакнутим међународним часописима (укупно 6)**

**Damnjanović, K.**, Ejdus, F., Pavlović, D., & Tošković, O. (2022). Selling Peace: How to Frame a Serbia/Kosovo Deal in a Referendum. Nationalities Papers, 1-14. https://doi.org/10.1017/nps.2022.61

Истраживање је засновано на примени теорије одлучивања у области политичког одлучивања, односно испитивања дејства начина представљања информација на политичке одлуке на референдумима. Овај интердисциплинарни рад је објављен у часопису из Cambridge Core групе. Кандидаткиња је први аутор, а рад је настао у оквиру сарадње истраживача са Филозофског факултета и Факултета политичких наука Универзитета у Београду.

Ekezie, W., Awwad, S., ..., **Damnjanović, K.**, Lazić, M., Papaevangelou, V., Lapii, F., Stein-Zamir, C., Rath, B., … For The ImmuHubs Consortium (2022). Access to Vaccination among Disadvantaged, Isolated and Difficult-to-Reach Communities in the WHO European Region: A Systematic Review. *Vaccines, 10*(7), 1038. https://doi.org/10.3390/vaccines10071038

У питању је прегледни рад из области јавних здравствених политика на међународном плану, прецизније испитивања вакциналног понашања (што је истраживачко поље у ком кандидаткиња поседује експертизу) у изолованим, дискриминисаним и тешко доступним заједницама. Рад је настао у оквиру пројекта ЕУ пројекта ИМУХАБС, у ком је кандидаткиња национална руководитељка.

Resta, E., Mula, S., Baldner, C., Di Santo, D., Agostini, M., Bélanger, J. J., Gützkow, B., Kreienkamp, J., Abakoumkin, G., …**Damnjanović, K**., … Leander, N. P. (2022). 'We are all in the same boat': How societal discontent affects intention to help during the COVID-19 pandemic. *Journal of community & applied social psychology*, 32(2), 332–347. <https://doi.org/10.1002/casp.2572>

Литература показује да колективно доживљене ситуације могу мотивисати људе да помажу једни другима. Пошто је друштвено незадовољство концептуализовано као колективни феномен, аутори су сматрали да би могло утицати на намеру да се помогне другима, посебно онима који пате од коронавируса. Циљ ове студије је био: (а) да истражимо однос између друштвеног незадовољства и намере да се помогне на индивидуалном нивоу и (б) да истражимо могући ефекат ублажавања друштвеног незадовољства на нивоу земље на овај однос. Подаци су прикупљени у 42 земље (N = 61,734). Резултати су показали да су, када друштвено незадовољство доживи читава заједница, појединци незадовољни друштвом склонији да помажу другима. Тестирање модела са лонгитудиналним подацима (Н = 3,817) потврдило је наше резултате. Истраживање је део међународне истраживачке иницијативе PsyCorona, а кандидаткиња је била део трочланог српског тима.

Enea, V., Eisenbeck, N., Carreno, D. F., Douglas, K. M., Sutton, R. M., Agostini, M., ...**Damnjanović, K**.... & Leander, N. P. (2022). Intentions to be vaccinated against COVID-19: The role of prosociality and conspiracy beliefs across 20 countries. *Health Communication,* 1-10. https://doi.org/10.1080/10410236.2021.2018179

Циљеви овог истраживања су били да се: (1) истраже детерминанте намера да се вакцинишу против вируса који изазива ковид-19 на нивоу појединца и земље и (2) испитају варијације у намерама вакцинације широм света. Прикупљање података је изведено током првог таласа пандемије, укључујући 6697 испитаника из 20 земаља. Резултати су показали да је 72,9% учесника изјавило позитивне намере да се вакцинишу, док је 16,8% било неодлучно, а 10,3% је изјавило да неће бити вакцинисано. На индивидуалном нивоу, просоцијалност је била значајан позитиван предиктор намера вакцинације, док су генеричка веровања у теорије завере и религиозност били негативни предиктори. Одреднице на нивоу државе, укључујући културолошке димензије индивидуализма/колективизма и дистанцу моћи, нису биле значајне предиктори намера за вакцинисање. Истраживање је део међународне истраживачке иницијативе PsyCorona, а кандидаткиња је била део трочланог српског тима.

**М23 - Одабрани радови кандидаткиње објављени у међународним часописима**

**Damnjanović, K.**, & Ilić, S. (2022). Belief inhibition during thinking: not so fast. *Studia Psychologica*, *64*(4), 371-389. <https://doi.org/10.31577/sp.2022.04.860>

Циљ овог истраживања је било испитивање односа когнитивног напора у вишим и базичним когнитивним процесима. У питању је концептуална репликација важне студије из области дуалних процеса мишљења, са уведених више методолошких рестрикција у екеприментални нацрт. За потребе ове студије изведено је више истраживања чији су резултати објављивани у претходним чланицима кандидаткиње и представљени на научним конференцијама. Добијени резултати су поузданији, и нису у складу са оригиналним налазима. Кандидаткиња је прва ауторка.

Ilić, S. & **Damnjanović, K.** (2021). The Effect of Source Credibility on Bullshit Receptivity. *Applied Cognitive Psychology 64*(1), 161-172. <https://doi.org/10.1002/acp.3852>

Циљ овог истраживања је било испитивање односа феномена нерационалног суђења на примеру феномена учитавања смисла у рачунарски генерисане исказе, прецизније, у овом случају, псеудодубокоумне вербализме. Додатно је испитиван и утицај поузданости аутора који (у експерименталној парадигми) наводно изговара псеудодубокоумне вербализме, али и додатна 3 типа исказа. Кандидаткиња је менторка.

**М24 - Одабрани радови кандидаткиње објављени у националним часописима и међународним часописима Q2 по Сцимаго категоризацији (укупно 8)**

Sikimić, V., **Damnjanović, K**. & Perović, S. (2023). (Dis)satisfaction of female and early-career researchers with the academic system in physics. *Journal of Women and Minorities in Science and Engineering.* 10.1615/JWomenMinorScienEng.2022038712

Док је родна неравнотежа карактеристична за СТЕМ, истраживачи у раној каријери инхерентно зависе од својих супервизора. Ово поставља питање колико су задовољни истраживачи који раде у физици и како различите подгрупе – жене и истраживачи на почетку каријере – перципирају своје радно окружење. Спровели смо истраживање како бисмо измерили задовољство послом и академским системом међу физичарима (Н = 122) који раде у великим лабораторијама, универзитетима и независним институтима, а мапирана су три фактора: искуство аутономије истраживања, могућности коришћења сопственог знања и уважавање истраживања од стране шире јавности. Физичари су мање задовољни академским системом него својим радним окружењем, научници и млађи истраживачи су негативније оценили свој посао. Није пронађен значајан ефекат између различитих типова академских институција и општег задовољства послом. Коначно, учесници су сматрали да њихов рад није био добро схваћен у јавности.

**Damnjanović, K.,** Novković, V., Pavlović, I., Ilić, S., & Pantelić, S. (2019). A Cue for Rational Reasoning: Introducing a Reference Point in Cognitive Reflection Tasks. *Europe’s Journal of Psychology, 15*(1), 25-40. doi: <https://doi.org/10.5964/ejop.v15i1.1701>

У овом раду се ставке теста когнитивне рефлексије подвргавају експерименталној манипулацији која за циљ има да испита да ли сразмера хеуристичких и нормативно исправних одговора за свако питање може да се промени. Резултати показују да је увођење референтне тачке у задатке теста променило време реакције, однос хеуристичких и аналитичких одговора, али не и метакогнитивне самопроцене испитаника. Оригиналност ове студије се огледа у комбинацији различитих модела виших когнитивних процеса који су преточени у једноставну рачунарску експерименталну процедуру, а резултати су информисали будућа објављена истраживања кандидаткиње. Кандидаткиња је прва ауторка и руководитељка, а рад је настао у овкиру њеног менторског рада са научним подмлатком у оквиру истраживачке групе у Лабораторији за експерименталну психологију. Свим коауторима је ово прва публикација.

**Damnjanović, K.,** Ilić, S., Pavlović, I., & Novković, V. (2019). Refinement of Outcome Bias Measurement in the Parental Decision-Making Context. *Europe’s Journal of Psychology, 15*(1), 41-58. doi: <https://doi.org/10.5964/ejop.v15i1.1698>

Пристрасност исходу је једна од бројних когнитивних илузија, а у овом раду се истражује колико су родитељи осетљиви на исход, у зависности од њихове укључености у одлуку и домена одлучивања. Иако резултати потврђују робусност пристрасности исхода као феномена, истовремено илуструју услове који би могли да га умањију или елиминишу. Посебан допринос овог рада се огледа у увођењу новог начина мерења пристрссности исхода. Кандидаткиња је прва ауторка и руководитељка, а рад је настао у овкиру њеног менторског рада са научним подмлатком у оквиру истраживачке групе у Лабораторији за експерименталну психологију

**М44 –** **Поглавља у књизи или рад у тематском зборнику водећег националног значаја**

**Damnjanović, K**. (2022). Heuristike kognitivnog sistema. U Z.Knežević i N.Cekić (Ur.), *Filozofija i nauka* (str. 349-364). Srpska akademija nauka i umetnosti ISBN - 978-86-7025-930-0; COBISS.SR-ID – 69020681

У раду је приказан психолошки приступ изучавању рационалности и филозофске основе развоја модела дуалне когнитивне обраде, што до сада није обрађивано у српској науци.

**М45 – Поглавља у књизи или рад у тематском зборнику националног значаја**

**Damnjanović, K**., Ilić, S. & Lep, Ž., (2021). Namere o vakcinisanju dece protiv kovida-19: verodostojnost informacija i emocionalno-kognitivna pozornost. U T. Džamonja Ignjatović (Ur.), *Odgovor psihologije kao nauke i struke na izazove krize izazvane pandemijom kovida-19*. Filozofski fakultet, Univerzitet u Beogradu. ISBN 978-86-6427-172-1 <https://nauka.f.bg.ac.rs/wp-content/uploads/2022/02/Psihologija-u-odgovoru-na-pandemiju-Kovid-19-NBS.pdf>

У овој студији испитивали смо да ли емоционално-когнитивна позорност (ЕКП) као последица промене животних околности услед епидемије, процењена веродостојност информација (ВИ) из различитих извора, која представља основу поверења, као и општи став о вакцинисању деце невезано за ковид-19, обликују намере да се сопствено дете вакцинише против ковида-19. Резултати указују на то да се општи став према вакцинацији и ЕКП издвајају као најснажнији предиктори намере да се дете вакцинише. На ту намеру не утиче процењена ВИ представника јавног здравства, а веза са ВИ лекара је негативна. Налази усмеравају ка закључку да епистемички ауторитети (лекари и здравствени систем) који родитељима представљају традиционално један од главних ослонаца приликом одлуке о вакцинацији имају неадекватан и слабији утицај од очекиваног. Кандидаткиња је први аутор и главни истраживач на пројектном задатку.

Lep, Ž., **Damnjanović, K**., Ilić, S., Teovanović, P., & Hacin Beyazoglu, K. (2020). HomoPostpandemicus: vedenjski in čustveni odzivi na pandemijo COVID-19 po koncu prvega vala v Srbiji. In Ž. Lep & K. Hacin Beyazoglu (Eds.), *Psihologija pandemije: posamezniki in družba v času koronske krize* (pp. 37–49). Znanstvena založba Filozofske fakultete.

У раду смо се углавном фокусирали на емоционалне и бихејвиоралне одговоре након *завршетка првог таласа* и укидања ванредног стања (N=10500). Негативна перцепција и емоционални одговори поново су порасли током другог таласа, али нешто мање него током првог таласа. И поред попуштања мера, учесници су такође пријавили релативно непромењено заштитно понашање. Резултати истраживања указују на општије обрасце адаптивног понашања (нпр. прилагођавање на стресне догађаје).

**М51 – Рад у врхунском часопису националног значаја**

**Damnjanović, K.,** Ilić, S., & Teovanović, P. (2019). The frame and name of the medical treatment and their influence on health decisions. *Psihološka istraživanja, XXII*(2), 239-254. doi: [10.5937/PSISTRA2223375](file:///C:\kaja\Desktop\visi%20naucni%20saradnik\10.5937\PSISTRA2223375)

Допринос овог рада се очитава у примени дескриптивне теорије одлучивања и формалне теорије изгледа у домену здравствених одлука. Циљ ове студије био је испитати утицај обележавања третмана на ризичне задатке одлучивања. Када су бирали између хирургије и зрачења, на одабир учесника је заиста утицало именовање третмана, али не искључиво - они су углавном преферирали операцију, а када је нуђена у оквиру губитака, више су је прихватали. Резултати студије могу да информишу о начинима комуникације ризика у здравственом одлучивању. Кандидаткиња је прва ауторка.

Džamonja Ignjatović, T., Pavlović Z., **Damnjanović, K.** &Baucal, A., (2019). Evaluacija Građanskog vaspitanja u srednjim školama u Srbiji. Godišnjak Fakulteta političkih nauka, XIII(22), 9-33. UDC 373:321.7(497.11)

https://www.fpn.bg.ac.rs/wp-content/uploads/FPN-Godisnjak-22-2019.pdf

Предмет овог истраживања је евалуација статуса предмета грађанско васпитање (ГВ) и стицање увида у евентуалне промене статуса кроз поређење са резултатима сличне студије спроведене десет година раније (2009. године). Резултати указују на релативно низак ниво познавања тема које су садржај ГВ међу ученицима/ама, на преовлађујуће позитиван однос ученика/ца према настави овог предмета, али и на дистанцираност младих од света политике и ниску спремност за активизам. У закључку се указује на могуће правце побољшања наставе ГВ у циљу подизања њене ефикасности. Кандидаткиња је била чланица ауторског тима.

**III Стручно-професионални допринос**

Кандидаткиња је конитнуирано ангажована у различитим активностима научне делатности. Била председавајућа Програмског одбора међународног научног скупа „Емпиријска истраживања у псхологији” који организују Лабораторија за експерименталну психологију и Институт за психологију Филозофског факултета (2017. до 2019. године), а од тада је чланица програмског и организационог одбора, чланица је и програмских одбора других конференција (Дани примењене психологије у Нишу, Леповање). Придружена је чланица међународног Удружења за суђење и доношење одлука (Society for Judgment and Decision Making), чланица Истраживачке секције Друштва психолога Србије, удружења Women in Cognitive Science и Vienna Vaccine Safety Initiative. Сертификовани је тутор Универзитета Heriot-Watt из Единбурга за области когнитвне психологије и развојне когниције. Придружена је чланица међународног Удружења за суђење и доношење одлука (Society for Judgment and Decision Making), чланица Истраживачке секције Друштва психолога Србије, удружења Women in Cognitive Science и Vienna Vaccine Safety Initiative.

У оквиру изучавања систематских одступања процеса мишљења од нормативистички дефинисане рационалности и когнитивних хеуристика на којима оне почивају, усмерена је на више комплементарних проблема, на првом месту, на процесе расуђивања у условима мерљиве неизвесности, на процедурална експериментална решења, као и на медицинско одлучивање. Као наставак вишегодишњег истраживачког усмерења ка примењеним областима науке, тј. здравственом одлучивању, тренутно води два пројекта о вакциналном понашању (један национални и један ЕУ пројекат - носилац је пројекта за Србију ИМУХАБС (IMMUHUBS, 2021-2024). У досадашњем раду, учествовала је у више научно-истраживачких пројеката, као главни истраживач и аутор (4) и као члан истраживачких тимова (4). Кандидаткиња је у периоду од избора у звање научног сарадника била ангажована на више националних и међународних пројеката, као главна истраживачица и као чланица истраживачког тима. Тренутно је руководитељка два пројекта о вакциналном понашању: национални пројекат Analysis of how the interplay between psychological factors and state COVID-19 vaccination program impacts future vaccination behavior - achieving the sustainable public discourse of vaccination (ВАПО; МСД и Филозофски факултет) и национална је руководитељка и носилац пројекта за Србију ИМУХАБС усмереног на питање вакцинације у маргинализованим група (IMMUHUBS, 2021-2024; ЕУ пројекат, фонд ХАДЕА). У претходном периоду, водила је пројекат „Родитељско одлучивање о вакцинацији деце“, који је био усмерен на спровођење међународне студије у 11 земаља (ЈРП програм и Универзитет у Кембриџу, 2017), пројекат „Да ли је група паметнија од свог најпаметнијег члана?“ (грант прогарама „Покрени се за науку“, 2017) усмерен на испитвање претпоставки полемичке теорије расуђивања и рационалности индивидуалног мишљења у групи. Главна је истраживачица пројекта „Поверење жена у здравствени систем“ (Биополис, 2020) и „Психолошки профил пандемије у Србији“ (ПИН, 2020). Била је члан истраживачког тима на пројекту „Фундаментални когнитивни процеси и функије“ и „Логичко-епистемолошки основи науке и метафизике“ (А1 истраживачка категорија) Министарства просвете, науке и технолошког развоја Републике Србије. Учестовавала је у међународним пројекатима CREP: Collaborative Replications and Education Project и међународном конзорцијуму PsyCorona.

Поред научне продукције, остварила је и друге резултате који представљају релевантне показатеље њеног научног и стручног рада. Учесница је по позиву на трибинама Центра за промоцију науке, а своја истраживања излаже и на трибинама Лабораторије за експерименталну психологију Одељења за психологију, на више округлих столова, трибина и гостујућих предавања. Рецензира за бројне међународне научне часописе, гошћа-уредница специјалног броја часописа *European Journal of Psychological Assessment*, рецензенткиња научне монографије „Одабране теме из психологије мишљења“ Страхиње Димитријевића (Универзитет у Бањој Луци), стручна редакторка за књигу „Шум“ аутора Канемана, Сибоњија и Санстина (Хеликс, 2021) и ауторка монографије „Шта пије крава? Психологија рационалног мишљења“ (2023). Осмислила је и организовала округлe столовe и симпозијуме на конференцијама (Поверење жена у здравствени систем, Конгрес психолога Србије 2021), Проблеми узорковања у различитим типовима истраживања (ЕИП 2018), Покрет отворене науке – помодарство или стварна потреба за побољшањем репликабилности и транспарентности у научним истраживањима (ЕИП 2017), Психолошка имунизација против антивакцинације: подршка родитељима (ЕИП 2018).

Рецензира за бројне међународне научне часописе (неки*: Applied Cognitive Psychology, European Journal of Psychology of Education (EUPE); Psychological Medicine, International Journal of Behavioral Medicine, Europes Journal of Psychology, NHB, Psychological Topics, Symmetry, Journal of Child Health Care, European Journal of Psychology, Belgrade Philosophical Annual, Studia Psychologica, Journal of Public Health Research, Psychology and Behavioral Sciences, Synesis (ed.board), Zoonoses and Public Health*). Уредница је 5 зборника радова саопштења објављених у целости са конференције ЕИП. Рецензирала је научну монографију „Одабране теме из психологије мишљења“ Страхиње Димитријевића (Универзитет у Бањој Луци), урадила је научно-стручну редактуру за књигу „Шум“ аутора Канемана, Сибоњија и Санстина (Хеликс, 2021).

Кандидаткиња је одржала три предавања по позиву (Хомопандемикус у Србији: где сазнаје, шта ради, коме верује и када ће се вакцинисати? - Трибина одсека за психологију Филозофског факултета Универзитета у Новом Саду, децембар 2021; Родитељско одлучивање о вакцинацији деце: когнитивне препреке – предавање по позиву Универзитет у Бањој Луци, мај 2018. године; Рационалност виших когнитивних процеса, докторске академске студије Филозофски факултет Универзитета у Новом Саду, 2018. године).

Чланица је Комисије за oцену етичности истраживања Одељења за психологију. Била је члан Комисије за пријемни испит Филозофског факултета, сертификовани је тутор Универзитета Heriot-Watt из Единбурга за области когнитвне психологије и развојне когниције. Пише научно-популарне чланке из области психологије и ангажована је у комуникацији науке са јавношћу, ауторка је више обука и радионица о комуниккацији научних знања и налаза, које су намењене научницима. Добитница је награде за популаризацију савремене психологије „Живорад Жижа Васић“Друштва психолога Србије (за 2022. годину).

Завршила је примарни и напредни ниво Рационално-емотивно-бихејвиоралне терапије и почетну обуку за системску породичну терапију алкохолизма (2007).

**IV Педагошки рад Настава и оцена педагошког рада**

Педагошки рад и наставно искуство обухвата више подобласти опште психологије, и грана се у теоријска и методолшка знања и вештине које преноси студентима. На основним акадамским студијама психологије изводи наставу (предавања и вежбе) на предметима Историјски увод у психологију, Практикум из Опште психологије (1 и 2), Пракса на истраживачком модулу, Психолошке школе и правци; на мастер студијама психологије предаје предмет Психолошки приступи рационалности, ангажована је у оквиру самосталног истраживачког рада студената; а на докторским академским студијама предаје предмет Когниција и рационалност.

У наставном раду нарочиту пажњу посвећује аргументованој расправи, критичком приступу и сарадњи, уз бројне предиспитне обавезе, засноване на активној настави, софтверским решењима за спровођење истраживања и праћење најсавременијих научних и практичних питања из различитих области психологије. Кандидаткиња посебан труд улаже у обавезне наставне предмете Практикум 1 из опште психологије, Практикум 2 из опште психологије, студентске истраживачке праксе на ОАС и МАС. Редовно учествује у комисијама за одбрану нацрта мастер и докторских истраживања студената и менторише студентске истраживачке радове. Самостално је менторисала четири завршна мастер рада, у коменторству један, а у току је менорство још четири мастер рада и две докторске тезе, све из области опште психологије, са тежиштем истраживања виши когнитивни процеси. Студенти су добили 7 признања за истраживања под супервизијом/менторством кандидаткиње кандидаткиње.

На Одељењу за психологију, и у оквиру Лабораторије за експерименталну психологију, посебно се ангажује у оквиру обуке научног подмлатка. Од 2011. године води истраживачку групу „Одлучивање, суђење, закључивање” чији су чланови студенти основних и мастер студија психологије. Као подједнако важан сегмент педагошког рада издваја се рад са научним подмлатком у оквиру ваннаставних педагошких активности, у оквиру ког студенте подучава свим фазама и етици емпиријског приступа, што резултује првим објављеним радовима младих научника. Осмислила је, а са колегама и спроводи, обуку за младе истраживаче у Лабораторији за експерименталну психологију. Била је супервизорка у програму ЈРП (http://jrp.pscholars.org/).

**Закључак и предлог комисије**

На основу увида у радну биографију кандидаткиње, као и на основу анализе обима и квалитета њених објављених радова, научних, наставних, менторских и стручних активности, комисија је утврдила да је др Каја Дамњановић од избора у звање доцента испунила све услове за унапређење. Кандидаткиња др Каја Дамњановић у потпуности испуњава услове за избор у звање ванредног професора на основу законских одредби, одредби Статута Филозофског факултета, Критеријума за стицање звања на Универзитету у Београду и Правила о ближим условима за избор наставника и сарадника Филозофског факултета у Београду.

Комисија са задовољством предлаже Изборном већу Филозофског факултета у Београду да др Кају Дамњановић изабере у звање ванредног професора за ужу научну област Општа психологија на период од пет година.

У Београду, 18.05.2023. године

Чланови комисије:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

др Слободан Марковић, редовни професор

Филозофски факултет, Универзитет у Београду

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

др Душица Филиповић Ђурђевић, редовни професор

Филозофски факултет, Универзитет у Београд

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

др Сунчица Здравковић, редовни професор

Филозофски факултет, Универзитет у Новом Саду